《赠孔经甫贤良兼简许少张状元》
宋代·陈舜俞

晚泊姑孰浦，忽逢潇湘人。
口称丹邱客，面带湘江云。
此客骨不凡，九天之麒麟。
新上紫烟顶，以头触天门。
赤龙怒当路，夭矫惊百神。
麒麟顾何力，牙爪勇踞蹲。
既欲掎其角，又或批其鳞。
此身甘万死，齑粉不逡巡。
帝曰汝无罪，濯濯良不群。
辍吾黄金铺，纵之赤城尘。
收头缩下土，别待风雷春。
龙怒逐之去，四海波涛翻。
顾我天一涯，遗下颜色温。
昔为游天梦，尝受一日恩。
老来因对客，念往惊心魂。
寄谢剡溪子，入朝可无言。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。